**ΔΙΑΚΡΙΣΗ ΠΑΡΑΔΟΣΙΑΚΗΣ – ΜΟΝΤΕΡΝΑΣ/ΝΕΩΤΕΡΙΚΗΣ ΠΟΙΗΣΗΣ**

Ειδικά στην Ελλάδα η νεωτερική ποίηση καθιερώθηκε µέσα στη δεκαετία του 1930. Για πολλούς αφετηρία ήταν η πρώτη ποιητική συλλογή του Γ. ΣΕΦΕΡΗ «Στροφή» το 1931. Το πέρασµα από τη µια µορφή ποίησης στην άλλη δεν συντελέστηκε απότοµα· είχε προετοιµαστεί σταδιακά µε ποιητές που χωρίς να είναι νεωτερικοί υπονόµευσαν όλα σχεδόν τα παραδοσιακά στοιχεία (Καβάφης, Καρυωτάκης).

|  |  |
| --- | --- |
| **ΠΑΡΑΔΟΣΙΑΚΗ** | **ΜΟΝΤΕΡΝΑ** |
| * Σεβασµός στο µέτρο, την οµοιοκαταληξία, χωρισµός του ποιήµατος σε στροφές µε ίσο αριθµό στίχων και αριθµό συλλαβών σε κάθε στίχο. * Ποιητικό λεξιλόγιο: προσεκτική επιλογή λέξεων (αποφεύγονται οι καθηµερινές λέξεις). Προσπάθεια, ώστε το ποίηµα να απέχει πολύ από τον καθηµερινό λόγο και φυσικά τον πεζό λόγο. * Κανονική χρήση σηµείων στίξης. * Διατήρηση του νοήµατος των λέξεων. * Λογική ανάπτυξη και παρουσίαση του θέµατος και νοηµατική αλληλουχία: τα νοήµατα δεν αµφισβητούν τη λογική µας ή τον κόσµο γύρω µας και όσα γνωρίζουµε για αυτόν. * Ο τίτλος του ποιήµατος φανερώνει το περιεχόµενο του ποιήµατος. | * Στίχος ελεύθερος, χωρίς µέτρο και οµοιοκαταληξία. Το ποίηµα κατανέµεται σε άνισες στροφές, οι στίχοι δεν έχουν ορισµένο αριθµό συλλαβών. Συχνά θυµίζει πεζό λόγο. * Χρήση καθηµερινών λέξεων (ακόµη και κακόηχων). Πρωτότυποι συνδυασµοί λέξεων: λέξεις που φαίνονται αταίριαστες συνδέονται και συσχετίζονται. * Αστιξία ή χαλαρή στίξη. * Σκοτεινότητα και ασάφεια: τα νοήµατα δεν είναι ξεκάθαρα, το θέµα δεν είναι αποκαλύπτεται εύκολα, είναι δυσνόητη ποίηση. * Απουσία λογικής και νοηµατικής αλληλουχίας: οι στίχοι συχνά δε συνδέονται µεταξύ τους νοηµατικά, χρήση άλογου στοιχείου, εικόνων και σχηµάτων λόγου που αµφισβητούν την κοινή λογική. * Ο τίτλος συχνά είναι προβληµατικός, νοηµατικά ανενεργός |

**Παράδειγμα παραδοσιακής ποίησης**

Λήθη, Λορέντζος Μαβίλης

Καλότυχοι οἱ νεκροὶ ποὺ λησμονᾶνε

τὴν πίκρια τῆς ζωῆς. Ὅντας βυθίσει

ὁ ἥλιος καὶ τὸ σούρουπο ἀκλουθήσει,

μὴν τοὺς κλαῖς, ὁ καημός σου ὅσος καὶ νἆναι.

Τέτοιαν ὥρα οἱ ψυχὲς διψοῦν καὶ πᾶνε

στῆς λησμονιᾶς τὴν κρουσταλλένια βρύση·

μὰ βοῦρκος τὸ νεράκι θὰ μαυρίσει,

ἂ στάξει γι᾿ αὐτὲς δάκρυ ὅθε ἀγαπᾶνε.

Κι ἂν πιοῦν θολὸ νερὸ ξαναθυμοῦνται.

Διαβαίνοντας λιβάδια ἀπὸ ἀσφοδύλι,

πόνους παλιούς, ποὺ μέσα τους κοιμοῦνται.

Ἂ δὲ μπορεῖς παρὰ νὰ κλαῖς τὸ δείλι,

τοὺς ζωντανοὺς τὰ μάτια σου ἂς θρηνήσουν:

Θέλουν μὰ δὲ βολεῖ νὰ λησμονήσουν.

*Το παραπάνω ποίημα συγκεντρώνει όλα τα χαρακτηριστικά της παραδοσιακής ποίησης:*

Λεξιλόγιο: απλό, καθαρό

Στίχος: ιαμβικό μέτρο, ομοιοκαταληξία, στίξη

Τίτλος: αποκαλύπτει το περιεχόμενο του ποιήματος

Θέμα: αναπτύσσεται λογικά κι εντοπίζεται με ευκολία (οι νεκροί είναι καλότυχοι, επειδή λησμονούν τις πίκρες της ζωής με τον θάνατό τους)

Διάχυτος ο λυρισμός – εκφράζονται συναισθήματα μελαγχολίας/απαισιοδοξίας

**Παράδειγμα μοντέρνας ποίησης**

«Οι Κλεψύδρες του Αγνώστου», Οδυσσέας Ελύτης

Νυχτερινό υφαντούργημα

Των κρίνων φλοίσβος που γυμνώνει τ’ αυτιά και διασκορπίζεται

Νιώθω στους ώμους της ζωής το σκίρτημα που βιάζεται ν’ αδράξει

το έργο

Νιότη που θέλει άλλη μια ευκαιρία αιωνιότητας

Και στην εύνοια των ανέμων ρίχνει το κεφάλι της αδιαφορώντας

Υπάρχει ένα στήθος που χωράει τα πάντα, μουσική που κυριεύει

στόμα που ανοίγει

Σ’ άλλο στόμα - κόκκινο παιγνίδι κλαδεμένο απ’ τον ίλιγγο

Ακόμα ένα φιλί και θα σου πω για ποιο σκοπό τις σιωπές μου μάτωσα

έτσι

Ακόμα ένα χιλιόμετρο και θα σου δείξω γιατί βγήκα σ’ ένα τέτοιο

αγνάντεμα

Όπου παθαίνεται ο λυγμός ζητώντας άλλ’ αστέρια

Ψάχνοντας με φθαρτές χειρονομίες την άμμο που άφησαν

ανασκαμμένη των ερώτων οι σπασμοί […]

*Το παραπάνω ποίημα συγκεντρώνει όλα τα χαρακτηριστικά της μοντέρνας ποίησης:*

Λεξιλόγιο: καθημερινό

Στίχος: ελεύθερος, απουσία στίξης - ομοιοκαταληξίας

Τίτλος: δεν αποκαλύπτει το περιεχόμενο του ποιήματος

Θέμα: δεν αναπτύσσεται με λογική αλληλουχία

Ποιητική γλώσσα: πολύσημη, συμβολική

**Λογοτεχνικά ρεύματα**

* Κλασικισμός: εμφανίστηκε στην Ευρώπη κατά την Αναγέννηση και επηρέασε την καλλιτεχνική και λογοτεχνική παραγωγή σχεδόν για τέσσερις αιώνες (14ος αι. – 18ος αι.)· αντλεί τα θέματά του απ’ την κλασική αρχαιότητα, ενώ τα κύρια χαρακτηριστικά του είναι: λιτότητα, αρμονία και τάξη.
* Ρομαντισμός (1830-1880): εμφανίστηκε στην Ευρώπη στα τέλη του 18ου αι. ως αντίδραση στον κλασικισμό· αντλεί τα θέματά του κυρίως από τους εθνικούς και απελευθερωτικούς αγώνες των λαών (κατά το 19ο αι.), από τη φύση, ενώ τα κύρια χαρακτηριστικά του είναι: έντονο συναίσθημα, φαντασία, πλούσια εκφραστικά μέσα. Εκπρόσωποι: Παναγιώτης και Αλέξανδρος Σούτσος, Αλέξανδρος Ρίζος Ραγκαβής, Γεώργιος Ζαλοκώστας, Ιωάννης Καρασούτσας, Δημοσθένης Βαλαβάνης, Δημήτριος Παπαρηγόπουλος, Αχιλλέας Παράσχος κ.ά.
* Παρνασσισμός (1880): αποτελεί την αντίδραση της ποίησης στο ρομαντισμό· εμφανίστηκε γύρω στο 1850 και πήρε το όνομά του από μια ανθολογία ποιημάτων με τον τίτλο «Σύγχρονος Παρνασσός»· αντλεί τα θέματά του απ’ την ιστορία και τη μυθολογία, ενώ τα κύρια χαρακτηριστικά του είναι: μεγάλη προσοχή στη μορφή των ποιημάτων, επεξεργασία του στίχου, της ομοιοκαταληξίας και του μέτρου, ακριβολογία στη διατύπωση και οικονομία στη χρήση των εκφραστικών μέσων. Παρνασσικά ποιήματα έγραψαν κυρίως οι Κωστής Παλαμάς, Ιωάννης Γρυπάρης, Γεώργιος Δροσίνης, κ.α.
* Ρεαλισμός: αποτελεί την αντίδραση της πεζογραφίας στο ρομαντισμό· εμφανίστηκε στα μέσα του 19ου αι. στη Γαλλία· αντλεί τα θέματά του από τη σύγχρονη πραγματικότητα, ενώ κύρια χαρακτηριστικά του είναι: πιστή αναπαράσταση της πραγματικότητας και φειδώ στη χρήση εκφραστικών μέσων.
* Νατουραλισμός: αποτελεί ακραία μορφή του ρεαλισμού, που παρουσιάζει τις άσχημες πλευρές και τα τρωτά της ανθρώπινης ζωής.
* Συμβολισμός (1900) :εμφανίστηκε στη Γαλλία κατά τις δύο τελευταίες δεκαετίες του 19ου αι. ως αντίδραση στο ρεαλισμό και το παρνασσισμό· κύρια χαρακτηριστικά του είναι: σύντομος στίχος, ασύνδετες εικόνες, μουσικότητα, υποβλητικότητα, χρήση πολλών παρομοιώσεων· παρουσιάζει τον εσωτερικό κόσμο του λογοτέχνη δίνοντας σημασία στη μουσικότητα των λέξεων, τις οποίες χρησιμοποιεί ως σύμβολα ψυχικών καταστάσεων. Ακραία μορφή του συμβολισμού είναι η καθαρή ποίηση, μια τεχνοτροπία δηλαδή που επεδίωκε τη χρήση σπάνιων και εύηχων λέξεων. Οι αυθεντικοί συμβολιστές στη χώρα μας είναι ελάχιστοι και αξίζει ίσως να αναφέρουμε τους Γιάννη Καμπύση, Σπήλιο Πασαγιάννη και Κωνσταντίνο Χατζόπουλο.
* Υπερρεαλισμός – Γενιά του 30 (1930) :επηρεάστηκε έντονα από τις θεωρίες του Φρόιντ για το υποσυνείδητο και τα όνειρα· τα κύρια χαρακτηριστικά του είναι: ελευθερία της φαντασίας, χρήση συνειρμών, διαδοχή εικόνων χωρίς λογική συνοχή, απόρριψη της λογικής και της πραγματικότητας. οι υπερρεαλιστές συγγραφείς συχνά χρησιμοποιούν τη μέθοδο της «αυτόματης γραφής». Από τη γένια του 1930, που ανανέωσε την ελληνική ποίηση, ακραιφνείς υπερρεαλιστές είναι ο Ανδρέας Εμπειρίκος και ο Νίκος Εγγονόπουλος· ο Οδυσσέας Ελύτης, επίσης, επηρεάστηκε πολύ από τον υπερρεαλισμό.